РЕГЛАМЕНТ (ЕО) № 509/2007 НА СЪВЕТА
от 7 май 2007 година
за съставяне на многогодишен план за устойчива експлоатация на запаса от морски език в Западния Ламанш
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Неотдавнашната научна препоръка от Международния съвет за изследване на морето (ICES) сочи, че запасът от морски език в участък VIIе на ICES има нива на причинена от риболовни дейности смъртност, които са намалили количествата на възрастните индивиди в морето до такава степен, че тези запаси не биха могли да се възобновят чрез репродукция, и следователно запасите са застрашени от рязко намаляване.
(2)
Необходимо е да се вземат мерки за съставяне на многогодишен план за управление на риболова на запасите от морски език в Западния Ламанш.
(3)
Целта на плана е да гарантира такава експлоатация на запасите от морски език в Западния Ламанш, която да осигурява устойчиви икономически, екологични и социални условия.
(4)
Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (2) изисква, inter alia, за постигането на тази цел Общността да прилага подход на предпазливост, когато предприема мерки за защита и опазване на запаса, да осигури устойчивата му експлоатация и да намали до минимум въздействието на риболова върху морските екосистеми. При управлението на риболова Общността се стреми към прогресивно прилагане на подход, ориентиран към опазване на екосистемата, и допринася за ефикасните риболовни дейности в рамките на икономически жизнеспособна и конкурентна риболовна промишленост, която осигурява добър стандарт на живот и взема под внимание интереса на потребителите.
(5)
За да се постигне тази цел, запасът от морски език в Западния Ламанш трябва да се поддържа в безопасни биологични граници чрез намаляване на нивата на смъртност, причинена от риболовни дейности, и да се управлява по такъв начин, че да се поддържа целият репродуктивен капацитет на запаса и да се осигури висок добив в дългосрочен план.
(6)
Научният, технически и икономически комитет по рибарство посочи, че смъртност при риболовни дейности, възлизаща на 0,27, е съвместима с осигуряването на висок добив в дългосрочен план и постигането на нисък риск от изчерпване на продуктивния потенциал на запаса.
(7)
Подобен контрол на нивата на причинена от риболовни дейности смъртност може да се постигне чрез създаването на подходящ метод за установяване на нивото на Общия допустим улов (ТАС), както и на система, по която риболовните усилия относно тези запаси да се ограничават до нива, при които превишаването на ТАС е малко вероятно.
(8)
Необходимо е да се включат контролни мерки в допълнение към мерките, предвидени в Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика по рибарството (3), за да се осигури съответствие с мерките, предвидени в настоящия регламент.
(9)
По време на първия етап през 2007, 2008 и 2009 г. многогодишният план трябва да се разглежда като план за възстановяване, а впоследствие като план за управление по смисъла на членове 5 и 6 от Регламент (EО) № 2371/2002,
ПРИЕ НАСТОЯЩИЯ РЕГЛАМЕНТ:
ГЛАВА I
ПРЕДМЕТ И ЦЕЛИ
Член 1
Предмет
1. Настоящият регламент установява многогодишен план за устойчива експлоатация на запаса от морски език в Западния Ламанш (наричан по-долу „морски език в Западния Ламанш“).
2. За целите на настоящия регламент „Западен Ламанш“ означава морската зона, очертана от Международния съвет за изследване на морето (ICES) като участък VIIе.
Член 2
Цел
1. Многогодишният план осигурява устойчивата експлоатация на запаса от морски език в Западния Ламанш.
2. Тази цел се осъществява чрез постигане и поддържане на причинената от риболов смъртност на запаса на ниво 0,27 при съответните възрастови групи.
ГЛАВА II
ОБЩ ДОПУСТИМ УЛОВ
Член 3
Процедура за установяване на Общ допустим улов
1. За годините 2007, 2008 и 2009 Съветът взема решение всяка година с квалифицирано мнозинство въз основа на предложение от Комисията относно Общия допустим улов (ТАС) за морски език в Западния Ламанш на ниво на риболов, което, според оценката на Научния, технически и икономически комитет по рибарство (STECF), съответства на по-високото от следните нива:
а)
ниво на TAC, при прилагането на което ще се постигне намаляване на нивото на причинената от риболов смъртност с 20 % през 2007 г. в сравнение със средното ниво на причинената от риболов смъртност през годините 2003, 2004 и 2005, в съответствие с най-скорошната оценка на STECF;
б)
ниво на ТАС, при прилагането на което ще се постигне причинената от риболов смъртност, определена в член 2, параграф 2.
2. За годините 2010, 2011 и 2012 Съветът взема решение всяка година с квалифицирано мнозинство въз основа на предложение от Комисията относно ТАС за морски език в Западния Ламанш на ниво на риболов, което, според научната оценка, извършена от STECF, съответства на по-високото от следните нива:
а)
ниво на TAC, при прилагането на което ще се постигне намаляване на нивото на причинената от риболов смъртност с 15 % през 2010 г. в сравнение със средно ниво на причинената от риболов смъртност през годините 2007, 2008 и 2009, в съответствие с най-скорошната оценка на STECF;
б)
ниво на ТАС, при прилагането на което ще се постигне причинената от риболов смъртност, определена в член 2, параграф 2.
3. За 2013 г. и следващите години Съветът взема решение всяка година с квалифицирано мнозинство въз основа на предложение от Комисията относно ТАС за морски език в Западния Ламанш на ниво на риболов, което, според научната оценка, извършена от STECF, ще доведе до постигане на причинената от риболов смъртност, определена в член 2, параграф 2.
4. Независимо от параграф 3, ако STECF предостави информация, че нивото на причинената от риболов смъртност, определено в член 2, параграф 2, не е било постигнато до 31 декември 2012 г., параграф 2 се прилага mutatis mutandis за 2013, 2014 и 2015 години, а параграф 3 се прилага mutatis mutandis от 2016 г. нататък.
Член 4
Ограничения относно промяната в ТАС
От първата година на прилагане на настоящия регламент са в сила следните правила:
а)
когато прилагането на член 3 би довело до ТАС, превишаващ ТАС от предходната година с повече от 15 %, Съветът приема ТАС, който не превишава с повече от 15 % ТАС за тази година;
б)
когато прилагането на член 3 би довело до ТАС, който е по-малък с повече 15 % от ТАС за предходната година, Съветът приема ТАС, който не е по-малък с повече от 15 % от ТАС за тази година.
ГЛАВА III
ОГРАНИЧАВАНЕ НА РИБОЛОВНОТО УСИЛИЕ
Член 5
Ограничаване на усилията
1. Нивата на ТАС, предвидени в глава II, се допълват от система за ограничаване на риболовното усилие на база на географска зона и набор от риболовни съоръжения и свързаните условия за използване на възможностите за риболов, посочени в приложение IIв към Регламент (ЕО) № 41/2006 на Съвета от 21 декември 2006 г. за определяне на риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността и по отношение на корабите на Общността във води, за които се изискват ограничения върху улова (4).
2. Съветът решава с квалифицирано мнозинство, въз основа на предложение от Комисията, относно максималния брой дни в открито море, налични за съдове, намиращи се в Западния Ламанш и разгръщащи „бим“ трални мрежи с размер на окото, равен на или по-голям от 80 mm, и за съдове в Западния Ламанш, разгръщащи статични мрежи с размер на окото равен на или по-малък от 220 mm.
3. Максималният брой дни в открито море, посочен в параграф 2, се променя в същото съотношение като промяната в причинената от риболов смъртност, предвидена в член 3.
4. Независимо от параграф 3 нивото на риболовното усилие, което трябва да се определи за всяка от годините 2008 и 2009, се запазва на нивото, определено за 2007 г.
ГЛАВА IV
МОНИТОРИНГ, ИНСПЕКЦИЯ И НАБЛЮДЕНИЕ
Член 6
Граница на допустимото отклонение
Чрез дерогация от член 5, параграф 2 oт Регламент (ЕИО) № 2807/83 на Комисията от 22 септември 1983 г. относно установяване на подробни правила за вписване на информация за улова на риба от държавите-членки (5), разрешената граница на допустимо отклонение в пресметнатите количества в килограми живо тегло морски език в Западния Ламанш, задържани на борда на корабите, е 8 % от цифрата, вписана в корабния дневник. Ако не са предвидени коефициенти на преобразуване в законодателството на Общността, се прилага коефициентът на преобразуване, приет от държавата-членка, под чийто флаг плава корабът.
Член 7
Предварително нотифициране
Капитанът на риболовен съд от Общността, който е ловувал в Западния Ламанш, или негов представител, който желае да претоварва количество морски език, задържано на борда, или да разтоварва количество от морски език в пристанище или на място на сушата в държава извън Общността, осигурява на компетентните органи на държавата-членка, под чийто флаг плава корабът, следната информация най-малко 24 часа преди претоварването или разтоварването в държава извън Общността:
а)
името на пристанището или мястото на разтоварване;
б)
очакваното време на пристигане в това пристанище или място на разтоварване;
в)
количествата в килограми живо тегло на всички видове, от които са задържани на борда повече от 50 kg.
Член 8
Отделно събиране на морски език
1. Забранява се задържането на борда на риболовен съд на Общността на каквото и да е количество от морски език, смесено с каквито и да било други видове морски организми в един контейнер.
2. Капитаните на риболовните съдове на Общността оказват на инспекторите от държавите-членки съдействие, което да даде възможност да се направи кръстосана проверка на декларираните в корабния дневник количества и улова на морски език, задържан на борд.
Член 9
Транспорт на морски език
1. Компетентните органи на държава-членка могат да изискат всяко превишаващо 300 kg количество морски език, уловено в Западния Ламанш и разтоварено за първи път в тази държава-членка, да се претегли в присъствието на контролни лица преди транспортирането му от пристанището на първо разтоварване до друго място.
2. Чрез дерогация от член 13 oт Регламент (ЕИО) № 2847/93 количествата морски език, превишаващи 300 kg и транспортирани до места, различни от мястото на разтоварване на сушата или мястото на внос, се придружават от копие на една от декларациите, предвидени в член 8, параграф 1 oт Регламент (ЕИО) № 2847/93, свързани с транспортираните количества морски език. Освобождаването от това задължение, предвидено в член 13, параграф 4, буква б) от Регламент (ЕИО) № 2847/93, не се прилага.
Член 10
Специална програма за мониторинг
Чрез дерогация от член 34в, параграф 1 oт Регламент (ЕИО) № 2847/93 специалната програма за мониторинг на запасите на морски език може да продължи повече от две години.
ГЛАВА V
ЗАКЛЮЧИТЕЛНИ РАЗПОРЕДБИ
Член 11
Оценка на мерките за управление
Комисията се обръща към STECF за научни препоръки относно темпа на напредък в посока изпълнение на целите на плана за управление през третата година от прилагането на настоящия регламент и след това през всяка трета година от прилагането на настоящия регламент.
Когато е уместно, Комисията предлага съответни мерки и Съветът взема решение с квалифицирано мнозинство относно алтернативните мерки за постигане на целта, посочена в член 2. По-специално, Съветът може да промени процента на причинената от риболов смъртност, определен в член 2, параграф 2, с квалифицирано мнозинство, въз основа на предложение на Комисията и след консултации с Европейския парламент.
Член 12
Специални обстоятелства
Ако STECF съобщи, че количеството хвърлящ хайвер запас на морски език от Западния Ламанш страда от намален репродуктивен капацитет, Съветът решава с квалифицирано мнозинство, въз основа на предложение от Комисията, относно ТАС, който е по-нисък от предвидения в членове 3 и 4, и относно мерки за контролиране на риболовното усилие, различни от предвидените в член 5.
Член 13
Европейски фонд за рибарство
В съответствие с член 3, параграф 1 многогодишният план се счита за план за възстановяване по смисъла на член 5 от Регламент (ЕО) № 2371/2002 за годините 2007, 2008 и 2009 и за целите на член 21, буква a), i) от Регламент (ЕО) № 1198/2006 (6). Впоследствие многогодишният план се счита за план за управление по смисъла на член 6 от Регламент (ЕО) № 2371/2002 и за целите на член 21, буква a), iv) от Регламент (ЕО) № 1198/2006.
Член 14
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 май 2007 година.